Avakõne pidas Eesti Vabariigi Kodanike Peakomitee esimees Tunne Kelam, kes rõhutas, et Eesti asus aasta tagasi erakorralisele rännakule, mis oli püüe pääseda välja, seadusetuse, ebaõigluse ja valskuse kodadest ning samas püüd taastada õigusliku järjepidevuse alusel Eesti Vabariik. Eesti Kongressi valimisi pidas Kelam rännaku esimese osa lõpuks. Ta tõdes, et tegelikult on teostatud võimatu ning seda võimalike ja seaduslike vahenditega. Kelam ütles, et Eesti Kongress peab välja ütlema Eesti kodanikkonna seadusliku ja autoriteetse tahte: taastada iseseisev Eesti Vabariik de facto. "Küsimus pole hetkel enam selles, kas iseseisvuda, vaid selles, milline see iseseisvus peab olema./---/ Meie tee on järjepideva seaduslikkuse tee. Ja see on olnud meie tugevaim argument niihästi ajalootormides kui ka rahvusvahelisel areenil. Me ei lähe välja ega kavatse ka tulevikus välja minna efektsetele liigradikaalsetele lahendustele. Põhiline on juba saavutatud. See on ehtsa alternatiivi loomine ebaseaduslikele struktuuridele ja see reaalsus teeb oma tõõ iseenesest."